Авечка  
*Уладзімір Корбан*

Памалу дзень падаўся на спакой.

Вярнуўся статак з поля,

Наскубшыся травіцы ўволю

На пашы за ракой.

У небе зорачкі заззялі.

Па следу шумнага, напружанага дня

Нарэшце завітала цішыня.

Усе адпачывалі,

Разлёгшыся дзе хто ля фермы на двары.

Ля веснічак заснуў Казёл стары.

Авечкі, ў кучу збіўшыся, драмалі.

Каровы жвачку жвалі.

Прылёг ля іх Бугай, за дзень стаміўся ён.

Паблізу і Палкан скруціўся.

На двор павольна апусціўся

На лёгкіх крылах сон.

І вось, калі ўжо ўсё жывое спала,

Авечка нейкая: — Бе! Бе! — чагосьці забляяла.

Праз некалькі хвілін — ізноў.

Палкан ускочыць быў ужо гатоў.

Ды толькі пазяхнуў, — ён ведаў, што дурная

Прабекае ўсю ноч, не помнячы сябе.

Другія будуць спаць, а гэтая ўсё — бе ды бе!

Чаго? — яна й сама не знае.

Бязглузды пустазвон авечы розум мае.

Ён бекаць без прычын гатовы тут і там.

Спытайце ж у яго — не скажа вам,

Чаго яму, брыдоце, не хапае.

1964 г.