Цяжка жабцы жыць без хаты  
*Станіслаў Шушкевіч*

Жабка квакае на кладцы:

— Вунь бабры жывуць у хатцы,

А на беразе, на горцы,

Крот у цёмнай, цёплай норцы,

А адгэтуль недалёка

Мае дом-гняздо сарока…

Мне ж няма дзе прытуліцца.

Там, дзе росная травіца,

Дзе густая асака,

Дзе паблізу ясакар,

Між карэнняў, пад лістком

Не хаціну і не дом

Маю — лёгенькі паддашак.

Ой, цяжкая доля наша…

Бобр зубамі на ўзбярэжжы

На кавалкі дрэвы рэжа,

Крот-сусед надзвычай лоўкі,

Мае лапы, як рыдлёўкі,

А сарока, глянуць люба,

Так працуе вострай дзюбай.

Я зубоў не маю ў роце,

З гора квакаю ў балоце.

Сяду, думаю на кладцы…

Як мне, беднай, будавацца?..

Мае лапкі, нібы гума.

Галава трашчыць ад думак...

Хто ж квакуху пашкадуе?

Хто ж бяду яе пачуе?

Пад кустом старым кашлатым

Цяжка жабцы жыць без хаты.