Свята  
*Юрась Свірка*

Сёння ў нашай мамы свята,

Падарыў ёй кветкі тата.

Пажадаў ён любай маме

Быць заўсёды самай-самай.

I прыгожай, і шчаслівай,

I вясёлай, і руплівай.

Аж свіціцца мама наша:

Атрымаў дзясятку Саша.

Пастараўся наш Панаска:

Ён нацёр паркет да бляску.

Пахваліла мама Аду —

У пакоях скрозь парадак.

Тата сам гатуе стравы,

Ён старанны і рухавы.

Прыхінае мама кветкі:

— Дзякуй, бацька! Дзякуй, дзеткі!

Незабыўная нядзеля,

Мама як памаладзела.

I з усмешкай кажа тата:

— Падарылі маме свята.