Сама  
*Эдуард Валасевіч*

Вавёрачка арэшак ухапіла

I так, і сяк яго на зуб бярэ,

Але ці не хапае сілы,

Ці дужа цвёрды той арэх,

Ды ён не паддаецца...

—Давай сюды! — Матуля весела смяецца.—

Малая ты яшчэ, дапамагу,

Бо кволенькія зубкі...

—Не дам! — Вавёрачка надзьмула губкі.—

Сама я раскусіць змагу!

I што б вы думалі? Хапіла сілы.

Хоць не адразу—ды сама

Арэшак раскусіла!

Без цяжкасцей і перамог няма!

1958 г.