Дзеці  
*Артур Вольскі*

Розныя дзеці

Жывуць на планеце —

Белыя, жоўтыя,

Чорныя дзеці.

Розныя дзеці —

Аднолькавы смех.

Смех у хвіліны

Забаў і пацех.

Розныя дзеці —

І розныя вочы.

Вочы — як неба.

Вочы — як ночы.

Вочы, што мора

Ўвабралі глыбіні,

Вочы — пад колер

Бязводнай пустыні.

Розныя вочы —

Адзіныя слёзы.

Слёзы — ў хвіліны

Бяды ці пагрозы.

Вось бы зрабіць,

Каб у розных дзяцей

Радасць гасціла

Даўжэй ды часцей!

Вось бы зрабіць,

Каб на нашай планеце

Гора не ведалі

Розныя дзеці!