Пра заснаванне Магілёва  
*Легенда*

На тым месцы, дзе цяпер Магілёў, стаяў цёмны непраходны лес, які не прапускаў нават сонечныя праменні. У тым лесе жыў страшны разбойнік, якога звалі Машэкам. У яго была такая вялікая сіла, што адным разам вырываў з карэннем высокія сосны. Усе дрыжалі перад Машэкам. Ён наводзіў жах на ўсе навакольныя селішчы. Не баючыся, прыходзіў у кожнае сяло і браў, што яму было трэба. Не раз выходзілі супраць Машэкі цэлымі палкамі, але ён жыў у такой непраходнай пушчы, што ніхто не знаходзіў не толькі яго бярлогі, але і дарогі назад. Але і Машэку прыйшла пагібель. Што не маглі зрабіць сотні людзей, зрабіла адна жанчына.

Ехала раз па дарозе брычка, запрэжаная васьмерыком коней. У ёй сядзеў малады мужчына з прыгажуняй жанчынай. Тут з'явіўся Машэка, мігам спыніў брычку і забіў кучара. Мужчына, што сядзеў у брычцы, выхапіў шаблю і ўдарыў Машэку па галаве. Але шабля зламалася, а мужчына прырос да месца ад удару разбойніка. Глянуўшы на жанчыну, Машэка пазнаў у ёй даўнюю знаёмую, якая, адхіліўшы яго любоў, прымусіла падружыцца з буйным ветрам. Машэка аднёс паўмёртвую ад страху прыгажуню ў сваю бярлогу. Апрытомнеўшы, яна пачала думаць, як ёй загубіць разбойніка. Яна прыкінулася лагоднаю, паслухмянаю, і разбойнік ёй даверыўся. Раз ён бяспечна заснуў пры ёй моцным сном, а яна дастала вялізны нож, і кроў лінула ракой з разрэзанага горла Машэкі.

Калі яна потым прыйшла да сваіх і паказала праклятае месца, людзі, закапаўшы забітага Машэку, назвалі тое месца Магілаю Льва. Пазней там заснавалі горад, які ад магілы Льва-Машэкі названы быў Магілёвам.