Як паўстаў Менск  
*Легенда*

Некалі на месцы, дзе цяпер знаходзіцца наш горад, пасяліўся знакаміты волат-чараўнік па празванню Менеск і збудаваў на Свіслачы вялікі каменны млын на сямі калёсах. Гавораць, што ніхто яго ніколі не бачыў, а між тым на ўсім свіслацкім наваколлі ўсе расказвалі пра яго сілу і магутнасць. У яго млыне мука малолася нібыта не з жыта, а з камення, што ўначы там чуліся нейкія дзіўныя крыкі, песні, музыка і скокі, што апоўначы раз'язджаў ён на сваім млыне па дарогах і збіраў дружыну з дужых людзей, з якіх потым утварыўся цэлы народ, які пачаў сяліцца побач з млыном чараўніка. Мясцовасць, дзе жыў гэты чарадзей, і яго млын пачалі называць Менескам.