Як узнікла Свіцязь  
*Легенда*

На месцы возера Свіцязь раней, гавораць, быў вялікі горад. Неяк у адзін дом зайшоў чалавек і папрасіў, каб яго накармілі. Аднак жанчына заместа хлеба дала яму камянёў. Чалавек падзякаваў, даў ёй клубок нітак і сказаў:

— Ідзі за мною і не азірайся.

Жанчына ішла па горадзе, а за ёй набягала вада. Вада заліла ўвесь горад. Але калі жанчына азірнулася, то ператварылася ў камень.

Ад клубка застаўся канец ніткі. Аднойчы каля возера пастушкі пасвілі кароў. Адзін хлопчык знайшоў канец ніткі і пачаў віць. Так наматаў ён цэлы клубок. I тут пастух глянуў на возера, там стаяў горад. Пастух спалохаўся і кінуў клубок. Вада зноў заліла горад.